Ισιγκάκι (νησί)

Το νησί Ισιγκάκι  (石垣島, Ishigaki-jima,  στη γλώσσα της Οκινάουα: Ισιγκάτσι) είναι ένα νησί της Ιαπωνίας και έχει έκταση περίπου 223 τετραγωνικά χιλιόμετρα. Είναι γνωστό επίσης ως Ισιγκακιτζίμα.  Είναι το πιο πυκνοκατοικημένο νησί των νησιών Γιαεγιάμα. Βρίσκεται νοτιοδυτικά του νομού Οκινάουα. Τα νησιά Γιαεγιάμα βρίσκονται στο πιο νοτιοδυτικό σημείο της Ιαπωνίας. Είναι πιο κοντά στην Ταϊβάν παρά στην κυρίως Ιαπωνία. Απέχουν περίπου 100 χιλιόμετρα νότια από το νησί Μιγιάκο και 430 χιλιόμετρα από το νησί Οκινάουα.Το νησί Ισιγκάκι διαθέτει πολλά ξενοδοχεία, εστιατόρια, καταστήματα και μαγευτικές παραλίες.

Περισσότερες πληροφορίες 
Το νησί Ισιγκάκι είναι το δεύτερο μεγαλύτερο νησί ανάμεσα στα νησιά Γιαεγιάμα και ο πληθυσμός του ανέρχεται περίπου σε 49000 άτομα. Αποτελεί το μεταφορικό κέντρο της περιοχής.  Το νησί διαθέτει αεροδρόμιο. Υπάρχει αεροπορική σύνδεση με την πόλη Νάχα της Οκινάουα και από εκεί με το Τόκιο. Γίνονται επίσης κάποιες απευθείας πτήσεις προς το Τόκιο, την Οσάκα και την Φουκουόκα. Η πτήση από το Τόκιο έως το αεροδρόμιο του Ισιγκάκι διαρκεί περίπου τρεις ώρες. Η πτήση από την πόλη Νάχα έως το αεροδρόμιο του Ισιγκάκι διαρκεί περίπου μία ώρα. Υπάρχουν επίσης πιο σπάνιες απευθείας πτήσεις με το νησί Ισιγκάκι με άλλες ιαπωνικές πόλεις, όπως το Κόμπε, το Ναγκασάκι, το Κουμαμότο, η Χιροσίμα και το Σεντάι. Επιπλέον υπάρχει αεροπορική σύνδεση του νησιού με την Ταϊβάν. Υπάρχει ακτοπλοϊκή σύνδεση του λιμανιού Ισιγκάκι με γειτονικά νησιά, όπως το Τακετόμι, το Κουροσίμα, το Γιοναγκούνι, το Χατερούμα και το Κοχάμα. Δεν υπάρχει ακτοπλοϊκή σύνδεση του νησιού με την Οκινάουα.

Βουνά 
Στο νησί βρίσκεται το βουνό Ομότο-ντακε (ύψος 525 μέτρα), που είναι το υψηλότερο βουνό του νομού Οκινάουα.Θεωρείται ιερό βουνό. Υπάρχουν ιερά τόσο στην κορυφή του όσο και χαμηλότερα. Στο νησί  υπάρχει επίσης το βουνό Νοσόκο-ντακε (ύψος 282 μέτρα), που βρίσκεται στο βορειοανατολικό σημείο του νησιού.Η κορυφή αυτού του βουνού συνδέεται με το θρύλο μιας γυναίκας, που ονομαζόταν Μαπέε, γι' αυτό η κορυφή ονομάζεται Μοσόκο-Μαπέε. Σύμφωνα με το θρύλο η Μαπέε εξορίστηκε το 1732 εκεί από το νησί Κουροσίμα. Ήταν ερωτευμένη με έναν άνδρα στην Κουροσίμα. Σκαρφάλωσε στην κορυφή του βουνού Νοσόκο-ντακε, για να βλέπει από μακριά αμυδρά το νησί Κουροσίμα και να παρηγοριέται. Όμως το βουνό Ομότο-ντακε της έκρυβε τη θέα. Από την απόγνωσή της μετατράπηκε σε βράχο πάνω στην κορυφή του όρους  Νοσόκο-ντακε.

Παραλίες 
Υπάρχουν αρκετές αμμώδεις και βραχώδεις παραλίες στο νησί. Οι λουόμενοι πρέπει να είναι προσεκτικοί, όταν κολυμπούν, γιατί υπάρχουν ισχυρά ρεύματα και μέδουσες στην περιοχή. Σε κάποιες παραλίες έχουν τοποθετηθεί προστατευτικά δίχτυα για τις μέδουσες. Οι κυριότερες παραλίες του νησιού είναι οι εξής:

 Παραλία Μαεζάτο: Βρίσκεται ανατολικά της πόλης Ισιγκάκι, κοντά στο παλιό αεροδρόμιο.  
 Παραλία Φουσάκι: Βρίσκεται κοντά στο μνημείο Τότζιν Μπάκα. 
 Παραλία Σουκούτζι: Είναι η πιο δημοφιλής παραλία του νησιού. Βρίσκεται κοντά στον κόλπο Καμπίρα. Είναι μία ρηχή αμμώδης παραλία μήκους ενός χιλιομέτρου, που προσφέρεται για κολύμβηση και κατάδυση με αναπνευστήρα.  
 Παραλία Γιονεχάρα: Είναι ιδιαίτερα δημοφιλής σε δύτες. Ο κοραλλιογενής ύφαλος βρίσκεται πολύ κοντά στην ακτή. 
 Παραλία Σιράχο-νο-ούμι: Βρίσκεται ανατολικότερα της παραλίας Μαεζάτο. Στο θαλάσσιο πάρκο Σιράχο βρίσκεται η μεγαλύτερη αποικία μπλε κοραλλιών στο βόρειο ημισφαίριο. Οι επισκέπτες μπορούν να θαυμάσουν τα κοράλλια είτε με καταδύσεις είτε με βάρκες, που έχουν γυάλινη καρίνα.

Σπήλαιο 
Στο νησί υπάρχει ένα σπήλαιο με σταλαγμίτες και σταλακτίτες βορειοδυτικά του λιμανιού. Το σπήλαιο έχει έκταση περίπου 3,2 χιλιόμετρα με πολλούς διαδρόμους αλλά μόνο 660 μέτρα είναι προσβάσιμα στους επισκέπτες. Στην περιοχή υπάρχει ένα κατάστημα με αναμνηστικά δώρα και ένα εστιατόριο.

Κόλπος Καμπίρα 
Ο κόλπος Καμπίρα διαθέτει μία παραλία με λευκή άμμο. Δεν επιτρέπεται το κολύμπι στον κόλπο Καμπίρα. Τα κρυστάλλινα γαλάζια νερά φιλοξενούν υποτροπικά ψάρια και μαλάκια στα κοράλλια της περιοχής. Στον κόλπο Καμπίρα καλλιεργούνται μαύρα μαργαριτάρια.Στο θαλάσσιο πάρκο Καμπίρα υπάρχει ένα σημείο κατάδυσης, όπου οι δύτες μπορούν συχνά να δουν σαλάχια μάντα.

Τότζιν Μπάκα 
Το μνημείο Τότζιν Μπάκα είναι πλούσια διακοσμημένο και δημιουργήθηκε για τους 300 κινέζους εργάτες, που επρόκειτο να ταξιδέψουν με πλοίο στην Αμερική στα μέσα του 19ου αιώνα, για να εργαστούν σε ορυχεία. Οι περισσότεροι από αυτούς σφαγιάστηκαν, επειδή έκαναν ανταρσία λόγω της άθλιας μεταχείρισης, που υφίσταντο από τους Αμερικανούς και Βρετανούς εμπόρους. Το συμβάν έγινε στο νησί Ισιγκάκι.

Εικόνες

Παραπομπές 

Νησιά της Ιαπωνίας
Περιβάλλον της Ιαπωνίας
Γεωγραφία της Ιαπωνίας